DA Den Europæiske Unions Tidende CE 84/942

(2004/C 84 E/1041)

SKRIFTLIG FORESPØRGSEL P-1085/04

af Paul Lannoye (Verts/ALE) til Kommissionen

(1. april 2004)

Om: Vurdering af plantebeskyttelsesmidler i henhold til direktiv 91/414/EØF

Vurderingen af plantebeskyttelsesmidler i henhold til direktiv 91/414/EØF (1) er begrænset til en vurdering af de aktive stoffer, der indgår i deres sammensætning.

Forskning, der ved Caen universitet er foretaget af Gilles-Eric Séralini og hans medarbejdere, viser meget klart, at Roundup® hæmmer virkningen af aromatase, mens denne virkning er klart ringere for glyphosat, et aktivt stof, der indgår i sammensætningen af dette ukrudtsmiddel. Forskning udført af dette samme forskerhold vedrørende placentacellers levedygtighed viser, at Roundup® er toksisk i små mængder, og at dets toksicitet er ca. fem gange højere end glyphosats.

I forbindelse med forskning udført på søpindsvin påviste laboratoriet »Cycle Cellulaire et Développement« (cellecyclus og udvikling) ved »Station Biologique de Roskoff« (Frankrig) virkningen af Roundup® på en celledelingsregulator, mens glyphosat, såfremt det anvendes alene uden de tilsætningsstoffer, som anvendes i Roundup's kommercielle formulering, ikke har denne virkning. Det fremgår altså meget klart, at glyphosat, et aktivt stof, som er opført i bilag I til direktiv 91/414/EØF, ikke har de samme egenskaber som Roundup®, og at dette stof er langt farligere end dets aktive stof.

Et andet eksempel på pesticider, der er mere toksiske end de aktive stoffer, der indgår i deres sammensætning, er pyrethriner. De blandes ofte med andre stoffer, såsom piperonyl butoxid. Dette stof øger pyrethrinernes effekt ved at hæmme et enzym, der kan nedbryde disse aktive stoffer. Disse pesticider har derfor tydeligvis toksikologiske egenskaber, der er anderledes end de aktive stoffer, de er sammensat af.

Det fremgår tydeligt af disse to eksempler, at det er en alvorlig metodologisk fejl at begrænse vurderingen til de aktive stoffer, der indgår i sammensætningen af plantebeskyttelsesmidler.

Hvilke foranstaltninger agter Kommissionen at træffe for at sætte en stopper for en sådan uhensigtsmæssig vurdering, som eventuelt ikke afslører alvorlige følger for helbredet eller for økosystemerne.

Svar afgivet på Kommissionens vegne af David Byrne

(23. april 2004)

Kommissionen er enig i, at det rejste spørgsmål er relevant, uden at den i øvrigt kan udtale sig om pålideligheden af de undersøgelser, det ærede medlem henviser til. Visse aspekter bør dog præciseres.

Det er korrekt, at kun det aktive stof optages i bilag I til direktiv 91/414/EØF (2), hvilket sker på grundlag af en vurdering af sikkerheden i overensstemmelse med de krav, der er omhandlet i bilag II.

Bilag III indeholder imidlertid en række særlige krav til plantebeskyttelsesmidlerne, dvs. til de formuleringer, for hvilke der skal foretages en evaluering svarende til den, der gennemføres for de aktive stoffers vedkommende.

Under alle omstændigheder skal der fremlægges detaljerede kvantitative og kvalitative oplysninger om produkternes sammensætning. De pågældende hjælpestoffer skal identificeres behørigt, ligesom deres indhold og teknologiske funktion skal angives. I visse tilfælde kan hjælpestofferne underkastes de samme bestemmelser som dem, der finder anvendelse på de aktive stoffer.

Der kan — i overensstemmelse med den påtænkte anvendelse og særlige omstændigheder, herunder klimatiske og geologiske forhold — accepteres visse indbyrdes afvigelser på de formuleringer, der gives tilladelse til i nationalt regi. Dette må imidlertid ikke føre til en forringelse af det høje sikkerheds- og beskyttelsesniveau, der kræves i EU. Af samme grund er der i bilag VI til direktiv 91/414/EØF fastlagt ensartede principper, som medlemsstaterne skal følge i forbindelse med evalueringen af det pågældende produkt samt en eventuel beslutning vedrørende markedsføring heraf.

Kommissionen agter at udarbejde et forslag til ændring af direktiv 91/414/EØF, som vil blive forelagt for Europa-Parlamentet og Rådet. I den forbindelse vil Kommissionen tage de forskellige typer hjælpestoffers status i henhold til lovgivningen op til fornyet overvejelse, idet den blandt andet vil se nærmere på synergister, opløsningsmidler og fortyndingsmidler, og den vil om nødvendigt foreslå, at disse i fremtiden underkastes særlige betingelser.

(1) EUT L 230 af 19.8.1991, s. 1.

(2) Rådets direktiv 91/414/EF af 15. juli 1991 om markedsføring af plantebeskyttelsesmidler (EUT L 230 af 19.8.1991).